《石州慢 用高季迪韵》
清代·王士禄

浅夏萧森，犹自馀寒，襟袖时洒。愁来还似荷珠，不定虽多难把。

愁樽浊酒，总来凭仗消除，片时依旧相萦惹。若拟绘愁形，这三毛谁写。

东冶。有徒能赋，旋释髡钳，日边云下，长乐钟声，仍近漫听频打。

柔成绕指，人道垒落刘琨，欲惭方外狂司马。便使赋归兮，较渊明迟也。

作者简介：（1626—1673）山东新城人，字子底，号西樵山人。顺治九年进士，授莱州府教授，迁国子监助教，擢吏部考功员外郎。以故下狱半年，后得昭雪。与弟王士祜、王士禛均有诗名，号为三王。作品冲和淡泊。诗集初有《表微堂诗刻》，后有《十笏草堂诗选》、《辛甲集》、《上浮集》，另有《炊闻词》。